R7 miljard-lening vir SA se Covid-programSuid-Afrika het miljarde rande geleen om vir die land se entstofprogram te betaal. (Argieffoto: Patrick T. Fallon/AFP) Die Wêreldbank het ŉ lening van R7,6 miljard vir Suid-Afrika se Covid-19-bestuursplan goedgekeur. Die lening is toegestaan op versoek van die Suid-Afrikaanse regering om sy entstofverkrygingskontrakte te finansier. Dit sal nou terugwerkend gebruik word om die 47 miljoen dosisse Covid-19-entstof wat die land gekoop het, te betaal. In ŉ gesamentlike verklaring van die Wêreldbank en die nasionale tesourie, word Suid-Afrika bestempel as die episentrum van die Covid-19-pandemie in Afrika, met die hoogste saamgestelde getal infeksies en sterftes. “Deur die land se Covid-19-entstofprogram te steun, gaan die projek die regering help om die pandemie beter te hanteer, terwyl die land die vyfde vlaag ondervind. Dit gaan ook die regering help om die fiskale ruimte te skep wat nodig is om sy gesondheidsorgstelsel te versterk en gaan finansiële en institusionele volhoubaarheid verseker,” lui die verklaring. Suid-Afrika het teen Maandag 536 laboratoriumbevestigde gevalle van Covid-19 gehad. Net meer as 3,9 miljoen gevalle van die virus is bevestig en die sterftesyfer weens Covid-19 staan tans op 101 509. Teen gister is meer as 36,4 miljoen dosisse van die entstof al toegedien en in hierdie stadium is 50,3% van volwassenes en 29,9% van jongmense tussen 12 en 17 jaar oud reeds ingeënt. Die Wêreldbank en die regering meen egter meer kan gedoen word om dié getal te verhoog, die verspreiding van die virus te bekamp en die land se ekonomiese herstel te versnel. Ismail Momoniat, waarnemende direkteur-generaal van die nasionale tesourie, sê die virus hou steeds ŉ gevaar vir mense, die gesondheidsorgstelsel en ekonomiese herstel in. “Die lening vorm deel van die regering se pogings om die koste van skuld te verminder deur gebruik te maak van goedkoper bronne van finansiering deur multilaterale ontwikkelingsbanke. Dit steun terselfdertyd die gesondheidsorgstelsel om te reageer op Covid-19 deur die verspreiding van entstof, belangrike navorsing en behandelingsmaatreëls.” Suid-Afrika het reeds sowat R11,4 miljard by die Wêreldbank geleen om die land se ekonomiese heropbou en herstelplan te steun. Vroeër het die Internasionale Monetêre Fonds (IMF) sowat R70 miljard toegestaan om werksgeleenthede en sakeondernemings te midde van die pandemie in Suid-Afrika te help beskerm, terwyl die New Development Bank ŉ lening van sowat R14,5 miljard aan Suid-Afrika toegestaan het.